《斗鸠行》
明代·庞尚鹏

最喜群鸠在高树，时时相对呼风雨。一朝狂噪百怒生，顿觉形骸分尔汝。

吁嗟羽族诚卑微，分飞顾影将安归。丈夫斗智不斗力，排山倒海终何为。

古今局面皆如梦，休将胜负为轻重。泰山兀立霄汉间，掣电轰雷摇不动。

众星敢比孤月明，一鹗能令百鸟惊。英雄吐气千军勇，何待奋臂轻争衡。

秦人鏖战长城外，焉知祸起萧墙内。鸿沟万里接天流，茫茫楚汉今安在。

曾闻捕羊指为虎，羊质虎皮宁足数。蚊虻飞聚任成雷，一击胜之未为武。

争名逐利田单牛，烈火连天苦未休。满目豪华易消歇，祇馀荒冢北山头。

一门牴牾成胡越，尺田寸宅交相夺。说客苏张不可移，骨肉恩情中断绝。

何如捲舌且深藏，冰天炎海夜生凉。掩耳不闻门外事，是非得失俱相忘。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。